b"\n_START_ARTICLE_\nClavinimbus\n_START_SECTION_\nHist\xc3\xb2ria\n_START_PARAGRAPH_\nA mitjan segle passat, els germans Bernard i Fran\xc3\xa7ois Baschet van plantejar un dubte raonable que consistia a demanar-se quin sentit tenia tocar la m\xc3\xbasica del segle XX amb instruments del segle XVIII. Amb aquesta premissa, doncs, els germans Baschet van investigar els materials i els procediments m\xc3\xa9s adients per crear una s\xc3\xa8rie de nous instruments que fossin realment contemporanis i representatius de la societat en qu\xc3\xa8 vivien i que, alhora, obrissin noves vies d'expressi\xc3\xb3 i eixamplessin els horitzons musicals i art\xc3\xadstics._NEWLINE_Malgrat que la seva construcci\xc3\xb3 \xc3\xa9s molt recent, el clavinimbus ja t\xc3\xa9 una petita hist\xc3\xb2ria que inclou la participaci\xc3\xb3 en la formaci\xc3\xb3 d'una banda, diversos concerts i un enregistrament. El punt de partida \xc3\xa9s el projecte conjunt de construcci\xc3\xb3 d'un piano-celesta d'inspiraci\xc3\xb3 organol\xc3\xb2gica Baschet que la cantautora Maria Com i el Dr. Mart\xc3\xad Ruiz del Taller d'Escultura Sonora Baschet del Departament d'Escultura de la Universitat de Barcelona van presentar al premi Puig-Porret 2012 al millor projecte de creaci\xc3\xb3 musical, que van guanyar. El projecte inclo\xc3\xafa la creaci\xc3\xb3 de l'instrument, la producci\xc3\xb3 d'un concert i la gravaci\xc3\xb3 d'un disc. El resultat es va concretar l'any seg\xc3\xbcent amb el disc Celesta (Amni\xc3\xb2tic Records), que Maria Coma va presentar a la 25a edici\xc3\xb3 del Mercat de M\xc3\xbasica Viva de Vic, el mes de setembre de 2013."